Skont l-Artikolu 2.35(3) tal-Ftehim, il-Grupp ta’ Ħidma dwar l-Inbid, irid jiltaqa’ għall-ewwel darba dakinhar tad-dħul fis-seħħ tal-Ftehim. Fi [date of entry into force], waqt l-ewwel laqgħa tiegħu, il-Grupp ta’ Ħidma jrid jadotta deċiżjoni dwar il-formoli li jridu jintużaw bħala ċertifikat għall-importazzjoni fl-Unjoni Ewropea ta’ prodotti tal-inbid li joriġinaw mill-Ġappun u l-modalitajiet li jikkonċernaw l-implimentazzjoni tal-awtoċertifikazzjoni (“l-att previst”).

L-għan tal-Ftehim ta’ Sħubija Ekonomika bejn l-Unjoni Ewropea u l-Ġappun (“il-Ftehim”) huwa l-liberalizzazzjoni u l-faċilitazzjoni tal-kummerċ u tal-investiment, kif ukoll il-promozzjoni ta’ relazzjoni ekonomika aktar mill-qrib bejn il-Partijiet. Il-ftehim se jidħol fis-seħħ fi [date of entry into force].

dwar il-pożizzjoni li trid tittieħed f’isem l-Unjoni fil-Grupp ta’ Ħidma dwar l-Inbid stabbilit mill-Ftehim ta’ Sħubija Ekonomika bejn l-Unjoni Ewropea u l-Ġappun fir-rigward tal-formoli li jridu jintużaw bħala ċertifikati għall-importazzjoni fl-Unjoni Ewropea ta’ prodotti tal-inbid li joriġinaw mill-Ġappun u l-modalitajiet li jikkonċernaw l-implimentazzjoni tal-awtoċertifikazzjoni

IL-KUNSILL TAL-UNJONI EWROPEA,

Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207, flimkien mal-Artikolu 218(9) tiegħu,

Wara li kkunsidra l-proposta tal-Kummissjoni Ewropea,

Billi:

(1)Il-Ftehim ta’ Sħubija Ekonomika bejn l-Unjoni Ewropea u l-Ġappun (“il-Ftehim”) ġie konkluż mill-Unjoni permezz tad-Deċiżjoni tal-Kunsill […]. Din tidħol fis-seħħ fl-[1 ta’ Frar 2019].

(2)Skont l-Artikolu 2.28 (2) tal-Ftehim, permezz ta’ deċiżjoni, il-Grupp ta’ Ħidma dwar l-Inbid għandu jadotta l-modalitajiet għall-implimentazzjoni tal-paragrafu 1 ta’ dak l-Artikolu li jistipula dwar iċ-ċertifikazzjoni għall-importazzjoni u l-bejgħ fl-Unjoni ta’ prodotti tal-inbid li joriġinaw mill-Ġappun, u b’mod partikolari l-formoli li jridu jintużaw u l-informazzjoni li trid titniżżel fiċ-ċertifikat.

(3) Il-punt (a) tal-Artikolu 2.35 (2) tal-Ftehim jipprevedi li waħda mill-funzjonijiet tal-Grupp ta’ Ħidma dwar l-Inbid għandha tkun l-adottar tal-modalitajiet li jikkonċernaw l-awtoċertifikazzjoni.

(4)Skont l-Artikolu 2.35 (3) tal-Ftehim, il-Grupp ta’ Ħidma dwar l-Inbid irid jiltaqa’ għall-ewwel darba dakinhar tad-dħul fis-seħħ tal-Ftehim.

(5)Il-grupp ta’ Ħidma dwar l-Inbid, waqt l-ewwel laqgħa tiegħu fl-[1 ta’ Frar 2019 / date of entry into force of the Agreement] jeħtieġ li jadotta d-deċiżjoni dwar il-formoli li jridu jintużaw bħala ċertifikati għall-importazzjoni fl-Unjoni ta’ prodotti tal-inbid li joriġinaw mill-Ġappun u l-modalitajiet dwar l-awtoċertifikazzjoni biex isseħħ l-implimentazzjoni b’mod effettiv tal-Ftehim u biex b’hekk l-importazzjoni ta’ prodotti tal-inbid li joriġinaw mill-Ġappun tiġi ssimplifikata. Il-formoli u l-modalitajiet previsti li għandhom x’jaqsmu mal-awtoċertifikazzjoni huma konsistenti mal-politiki tal-Unjoni dwar l-iffaċilitar tal-kummerċ u l-kooperazzjoni dwar il-prevenzjoni ta’ frodi ma’ pajjiżi terzi li kkonkludew ftehimiet mal-Unjoni.

(6)Jixraq li tiġi stabbilita l-pożizzjoni li trid tittieħed f’isem l-Unjoni fil-Grupp ta’ Ħidma dwar l-Inbid, għax id-deċiżjoni ta’ dak il-Kumitat se tkun vinkolanti għall-Unjoni,

ADOTTA DIN ID-DEĊIŻJONI:

Artikolu 1

Il-pożizzjoni li trid tittieħed f’isem l-Unjoni fl-ewwel laqgħa tal-Grupp ta’ Ħidma dwar l-Inbid għandha tkun ibbażata fuq l-abbozz ta’ Deċiżjoni tal-Grupp ta’ Ħidma dwar l-Inbid mehmuż ma’ din id-Deċiżjoni.

Artikolu 2

Wara l-adozzjoni tagħha, id-Deċiżjoni tal-Grupp ta’ Ħidma dwar l-Inbid għandha tiġi ppubblikata f’Il-Ġurnal Uffiċjali tal-Unjoni Ewropea.

Artikolu 3

Din id-Deċiżjoni hija indirizzata lill-Kummissjoni.